ปลง
ช่วงนี้ไม่รู้ไปกินดีหมี หัวใจเสือ มาจากไหน คุณปั้น บัณฑูร ล่ำซำ ซีอีโอ ธนาคารกสิกรไทย
12 มี.ค. 2555

โดย...ทีมข่าวการเงิน
ช่วงนี้ไม่รู้ไปกินดีหมี หัวใจเสือ มาจากไหน คุณปั้น บัณฑูร ล่ำซำ ซีอีโอ ธนาคารกสิกรไทย วิพากษ์วิจารณ์สภาว่าไม่ทำหน้าที่ของตัว 




 
ซีอีโอฝีปากคมคนนี้ บอกว่า สังคมไทยเป็นสังคมที่ไม่สนใจกฎหมาย หรือตัดสินด้วยกฎหมาย แต่ตัดสินกันด้วยอารมณ์ ปัจจุบันสังคมไทยมีกฎหมายค้างอยู่เป็นกะตั้ก มีสภาแต่ก็อ้างว่าไม่มีเวลาประชุม เพราะมัวแต่ไปทำเรื่องอื่นหรือถกเถียงกันอยู่
หากกฎหมายไม่ออกอย่างถูกต้อง ก็ชะงักเหมือนเรือที่ไม่ขุดเพรียง ต้องมีความไม่ชัดเจนของกติกา คือตัวถ่วงอย่างยิ่งของการพัฒนาเศรษฐกิจและสังคม
ล่าสุด โดยสื่อถามว่ารู้สึกอย่างไรที่สังคมไทยมองเรื่องการโกหกเป็นเรื่องธรรมดา ไม่ใช่ความผิดทั้งศีลธรรมและจริยธรรมแต่อย่างใด
แถมมีคนพูดโกหกออกโทรทัศน์เป็นตัวอย่างไม่ดีแก่สังคมทุกวัน 
คุณปั้นบอกปลงๆ ว่า เรื่องนี้ต้องปล่อยวาง คนโกหกก็รู้แก่ใจว่าตัวเองโกหก แต่สภาพมันเป็นอย่างนี้ สังคมยอมรับคนโกหก ก็คงทานกระแสสังคมไม่ไหว 
ว่าแล้วคุณปั้นก็บอกว่า ทุกคนมีหน้าที่ต้องยกระดับมาตรฐานความคิด ระหว่างทางไปกระตุกคงไม่ได้ ก็ต้องทำใจ